Pia Adelsteen (DF), 2010-05-06:
Jeg vil også godt starte med at kvittere for perspektiv- og handlingsplanen for 2010.
Jeg synes, der er perspektiver i den, og jeg synes, det er en god fortsættelse af det, der ligger fra tidligere.
Så har jeg selvfølgelig lidt kommentarer til de forskellige ting, men jeg vil prøve at gøre det kort.
Vedrørende uddannelse bliver det mange gange nævnt, at det er rigtig vigtigt, at vi bruger hele paletten, hele uddannelsespaletten, og at vi får gjort op med den her måde at tænke fag på, herunder hvordan piger og drenge vælge deres uddannelse.
Der bliver selvfølgelig nævnt nogle muligheder i handlingsplanen, og jeg tror, det er vigtigt, at man kigger på uddannelsesvejledere, og jeg tror, det er vigtigt, at man tager fat, helt fra børnene er små.
Det synes jeg egentlig også bliver nævnt i handlingsplanen, men jeg synes godt, jeg vil fremhæve det, fordi det jo viser sig, at mange drenge falder ud af uddannelsen, og at drenge har det svært i uddannelsessystemet.
Jeg ved godt, vi ofte, når vi har ligestillingsdebatter, taler om, hvordan vi får flere kvinder i bestyrelser, men hvis vi skal undgå at tabe noget talentmasse, skal vi i hvert fald også sætte fokus på alle de drenge, der dropper ud af uddannelsessystemet, og som i mange tilfælde ikke får nogen uddannelse.
Det er vigtigt at træffe nogle utraditionelle valg, og jeg er enig i, at det er vigtigt, at uddannelsesvejlederne og skolerne faktisk bliver bedre til at oplyse om, hvilke muligheder der er for uddannelse.
Nu er jeg så tilpas gammel, at jeg gik i skole i 1970'erne, og jeg vil godt sige, at dengang fik vi også at vide, at vi som piger gerne skulle blive murere og tømrere, og drengene fik at vide, at de skulle blive børnehavepædagoger, men det skete ikke dengang.
Det tror jeg såre simpelt er, fordi man har forskellige interesser, og det er altså svært at vippe totalt rundt på det.
Hvad der skal til, ved jeg ikke, og jeg er heller ikke sikker på, jeg er enig i, at man kan gøre det.
Jeg tror, det er vigtigt at lave oplysning, men jeg tror ikke, at man skal presse det ned over hovedet på hverken piger eller drenge.
Omkring mangfoldigheden i forsknings- og universitetsledelse vil jeg sige, at jeg også her synes, det er vigtigt, at man får brugt alle talenterne.
Det er klart, at der kan være barrierer, som skal overvindes, men jeg bryder mig altså ikke om det med en økonomisk gulerod.
Jeg ved, at ligestillingsministeren har været ude at sige, at man kunne give et økonomisk incitament, så der kom flere kvinder i ledelse og flere kvindelige professorer osv., og ligestillingsministeren har selv henvist til, at det er blevet gjort på universitetet, men jeg synes altså, det giver kvinderne et prædikat, og jeg synes, det er at opfatte kvinderne som ofre, og det bryder jeg mig ikke om.
Jeg mener faktisk, at vi er stærke, at vi er godt uddannede, og at vi også godt selv kan.
Jeg tror bare nogle gange, at vi prioriterer anderledes, og det synes jeg faktisk vi skal have lov til.
Den socialdemokratiske ordfører nævnte lidt tidligere, at kvinder skal selv.
Jeg skal skynde mig at sige, at jeg tabte tråden, så nu tror jeg bare, at jeg fortsætter med noget andet i stedet for, og så kommer jeg nok tilbage til det.
Når de er her i landet, er det rigtig vigtigt, at vi får udbredt, at de skal have uddannelse, at de skal deltage i arbejdsmarkedet, og at de skal deltage i en større grad, end det sker i dag.
Der er nogle kulturelle problemer – jeg ved ikke, hvilket ord jeg skal bruge, men der er i hvert fald nogle kulturelle barrierer, som jeg også synes fremgår af handlingsplanen, for selv om kvinderne får en uddannelse, vælger de faktisk familielivet, når de bliver gift.
Nu går jeg faktisk ind for, at man skal have lov til at vælge frit, men hvis barrieren er, at de bliver tvunget til det, synes jeg, det er et problem, og så synes jeg, der skal sættes ind, og det mener jeg er rigtig, rigtig vigtigt.
Der er den her sociale kontrol, som også bliver nævnt, og den er i hvert fald en vigtig faktor.
Jeg synes, det er godt, at der er skrevet i handlingsplanen, at man vil undersøge det og prøve at finde ud af, hvad det er, der gør det, og der er det vigtigt også at få mændene i tale, sådan at de forstår, at vores samfund altså er anderledes.
Der er sket noget på området, men jeg synes faktisk, det er et område, man bør fokusere utrolig meget på, for jeg mener, det er ret vigtigt, at alle kvinderne ved, hvad det er, de har ret til og muligheder for.
Så er der volden.
Jeg synes, der er sket forbedringer.
Det er klart, at når der er 28.000 kvinder og ca. 9.000 mænd, der er udsat for vold, så er det stadig væk et problem.
21.000 børn oplever vold i hjemmet.
Det er ikke o.k., og det er selvfølgelig noget, man skal se på.
Jeg synes også, der er taget nogle initiativer, og jeg synes også, at man kan se på tallene, at der i hvert fald er sket en forbedring.
Jeg synes, det er vigtigt, at man finder ud af, hvad det helt præcis er, der virker, og så fortsætter i det spor.